Ўзбекистон Республикаси

Марказий сайлов комиссиясининг

2025 йил 6 февралдаги

 1425-сон қарорига илова

**Ўзбекистон Республикаси Марказий сайлов комиссиясининг
2024 йил иккинчи ярим йиллигида амалга оширган ишлари тўғрисида
АХБОРОТ**

Ўзбекистон Республикаси Марказий сайлов комиссияси (кейинги ўринларда – Комиссия деб юритилади) 2024 йилнинг иккинчи ярим йиллигида ўз фаолиятини Ўзбекистон Республикаси Конституцияси, Ўзбекистон Республикаси Сайлов кодекси, Комиссиянинг Регламенти, Ўзбекистон Республикаси Олий Мажлиси Қонунчилик палатаси ва халқ депутатлари Кенгашлари депутатлари сайловини ўтказиш бўйича календарь режа, шунингдек Комиссиянинг 2024 йил 19 июлдаги 1350-сон қарори билан тасдиқланган Ўзбекистон Республикаси Марказий сайлов комиссиясининг 2024 йил иккинчи ярим йиллигига мўлжалланган иш режасига мувофиқ олиб борди.

Комиссиянинг 2024 йил иккинчи ярим йиллигида асосий фаолияти Ўзбекистон Республикаси Олий Мажлиси Қонунчилик палатаси ҳамда маҳаллий Кенгашлар депутатлари сайловига тайёргарлик кўриш ва уни юқори савияда ўтказишдан иборат бўлди.

Ҳисобот даврида Комиссиянинг **33 та** мажлиси ўтказилиб, Сайлов кодексига киритилган ўзгартириш ва қўшимчалардан келиб чиқиб Комиссиянинг норматив-ҳуқуқий ҳужжатларини ушбу талабларга мослаштириш, сайлов кампаниясининг турли жиҳатларига оид масалалар бўйича **84 та** қарори қабул қилинди.

Комиссия фаолиятининг асосий йўналишлари ва 2024 йилдаги устувор вазифалари келиб чиқиб, шунингдек 2024 йил иккинчи ярим йиллигига мўлжалланган Тадбирлар режаси ижросини таъминлаш мақсадида қуйидагилар амалга оширилди.

**I.****Барча даражадаги сайлов комиссиялари томонидан сайлов қонунчилигига қатъий риоя этилиши устидан назоратни амалга ошириш ва уларнинг бир хил тарзда қўлланилишини мониторинг қилиш йўналишида:**

Ўзбекистон Республикаси Олий Мажлиси Қонунчилик палатаси депутатлари сайловини аралаш сайлов тизими (мажоритар ва пропорционал) асосида ўтказишни, шунингдек сайлов органларининг марказлашган тизимини шакллантиришни назарда тутувчи “Ўзбекистон Республикасининг айрим қонун ҳужжатларига сайлов ва референдум ўтказиш тартибини янада такомиллаштиришга қаратилган ўзгартириш ва қўшимчалар киритиш тўғрисида”ги Конституциявий Қонуни (18.12.2023 й., ЎРҚ-883) қабул қилинганлиги муносабати билан ўзгартириш ва қўшимчалар киритиш талаб этиладиган Комиссиянинг норматив-ҳуқуқий ҳужжатлари хатловдан ўтказилди. Натижада Комиссиянинг 10 та низом ва йўриқномаларига ўзгартириш ва қўшимчалар киритилди ҳамда 14 та низом янги таҳрирда қабул қилинди.

Сайлов қонунчилигига киритилган ўзгартириш ва қўшимчаларга мувофиқ марказлашган сайлов комиссиялари тизими шакллантирилиши назарда тутилганлиги сабабли мамлакатимиз тарихида биринчи марта Комиссиянинг
2024 йил 29 майдаги 1333-сон қарорига асосан вилоятлар ва Тошкент шаҳар ҳудудий сайлов комиссиялари тузилди.

Ҳудудий сайлов комиссиялари томонидан сайлов қонунчилигига қатъий риоя этилиши устидан назоратни амалга ошириш, қонун нормалари бир хил тарзда қўлланилишини мониторинг қилиш ҳамда улар фаолиятини мувофиқлаштириш ва амалий ёрдам бериш мақсадида Комиссиянинг аъзолари ҳудудларга масъул этиб бириктирилди. Ҳудудий сайлов комиссиялари аъзоларининг сайлов қонунчилиги
ва амалиёти бўйича билим ва амалий тажрибаларини мустаҳкамлаш, уларнинг профессионал тайёргарлигини таъминлаш мақсадида ўқув машғулотлари ташкил этилди ҳамда улар учун ўқув-услубий материаллар, қўлланмалар, видео-дарс
ва бошқа материаллар етказиб берилди. Комиссия аъзолари томонидан ҳудудларга чиққан ҳолда ҳудудий сайлов комиссиялари фаолияти яқиндан ўрганилиб, таҳлил қилинди, уларга услубий ва амалий ёрдам берилди. Шунингдек, Комиссиянинг видеоконференцалоқа шаклида ташкил этилган мажлисларида ҳудудлардаги сайлов комиссиялари раисларининг ахборотлари эшитиб борилди.

Қорақалпоғистон Республикаси Жўқорғи Кенгеси, халқ депутатлари вилоятлар ва Тошкент шаҳар Кенгашлари, ҳудудий сайлов комиссиялари, мутасадди вазирлик ва идоралар билан ҳамкорликда Қонунчилик палатаси депутатлари сайловини ўтказиш учун ҳар бир маъмурий-ҳудудий бирлик доирасида, ҳудудлардаги сайловчилар сонидан келиб чиққан ҳолда бир мандатли сайлов округларининг чегаралари аниқлаштирилди. Маҳаллий Кенгашларнинг тақдимномасига биноан Комиссиянинг 2024 йил 10 августдаги 1362-сон қарори билан Олий Мажлис Қонунчилик палатаси депутатлари сайловини ўтказиш учун
75 та бир мандатли сайлов округлари тузилди. Ушбу жараёнлар “Е-saylov” ахборот тизими орқали электрон тарзда амалга оширилди.

Шунингдек, Қорақалпоғистон Республикаси Жўқорғи Кенгеси, халқ депутатлари вилоят, Тошкент шаҳар Кенгаши сайловига тайёргарлик кўриш ва ўтказишни ташкил этиш учун жами 725 та сайлов округлари тузилди. Ҳудудий сайлов комиссиялари томонидан ҳудудларда 7 042 нафар аъзодан иборат 725 та округ сайлов комиссиялари шакллантирилди.

Бундан ташқари, туман (шаҳар) сайлов комиссиялари томонидан Халқ депутатлари туман (шаҳар) Кенгашлари депутатлигига сайлов ўтказиш учун 4 970 та сайлов округлари, ҳудудий сайлов комиссиялари томонидан 11 028 та сайлов участкаси тузилди.

Марказий сайлов комиссияси томонидан Ўзбекистон Республикасининг 40 та хорижий давлатдаги дипломатик ва консуллик муассасалари ҳузурида 57 та сайлов участкалари тузилди ва мазкур сайлов участкалари Тошкент шаҳри ҳудудига бириктирилди.

**II. Сайлов комиссиялари фаолиятига замонавий ахборот-коммуникация технологияларини кенг жорий этиш, сайловларни бошқариш ахборот тизимини модернизация қилиш, “Е-saylov” ахборот тизимидан самарали фойдаланиш кўникмаларини шакллантириш, сайлов жараёнида ахборот хавфсизлигини таъминлаш йўналишида.**

Комиссия томонидан доимий эътибор қаратилаётган энг муҳим йўналишлардан бири –– сайлов жараёнларига рақамли технологияларни кенг жорий этиш ҳисобланади.

Сайлов жараёнларини бошқариш ахборот тизими (СЖБАТ) ҳамда Сайловчиларнинг ягона электрон рўйхати (СЯЭР) ўтказилган сайловларда аниқланган камчиликларни ҳамда халқаро тажрибани инобатга олган ҳолда янада такомиллаштирилди.

Сайловчиларнинг ягона электрон рўйхати (СЯЭР) билан ишлаш бўйича вертикал тизим асосида ишлайдиган “республика – вилоят – туман (шаҳар)” штаблар фаолияти йўлга қўйилди.

Штаб аъзолари, мутасадди вазирлик ва идоралар ҳудудий бўлимлари вакиллари ҳамда сайлов комиссиялари аъзолари томонидан сайловчиларга оид СЖБАТда шакллантирилган сайловчилар рўйхатлари уйма-уй юриб аниқлаштирилиши натижасида, мамлакат бўйича СЯЭРга 19 944 859 нафар сайловчи киритилди. Сайловда илк маротаба иштирок этадиган 506 800 нафар ёшларнинг рўйхати шакллантирилди.

СЖБАТда сайловчилар учун ўз сайлов участкасини аниқлаш, зарурат бўлганида сайлов участкасини ўзгартириш бўйича интерфаол хизмат кўрсатиш йўлга қўйилди.

Сайловчиларга Участка сайлов комиссияси биносида, Марказий сайлов комиссиясининг расмий веб-сайти (saylov.uz), Ягона интерактив давлат хизматлари портали (my.gov.uz) орқали сайловчилар рўйхати билан танишиш имконияти яратилди.

Комиссиянинг ҳамда ҳудудий сайлов комиссияларининг расмий веб-сайтларига 11 028 та сайлов участкаларининг геоманзил маълумотлари ва участкалар тўғрисидаги ахборотларни ўзида жамлаган сайлов участкаларининг интерактив электрон харитаси жойлаштирилди.

Ҳамкор ташкилотлар билан биргаликда миллий сайлов тизимига янги –
“E-saylov” ахборот тизими жорий этилди. Мазкур ахборот тизими Рақамли ҳукуматнинг Идоралараро интеграцион платформаси билан интеграция қилиниб, тегишли давлат органларининг маълумотлар базаларидан маълумотларни автоматик равишда олиш йўлга қўйилди. Бу эса 20 га яқин турдаги маълумотлар, жумладан, шахсларнинг фамилияси ва исми, фотосурати, маълумоти, мутахассислиги, иш жойи ва лавозими каби маълумотларни автоматик тарзда шакллантириш имконини берди. Бу имкониятлар сайлов жараёнлари иштирокчиларининг вақт сарфи ва маъмурий харажатларини тежаб, уларга қўшимча қулайлик яратди.

Сайлов кампаниясида иштирок этишига ижозат берилган бешта сиёсий партия томонидан бир мандатли сайлов округлари бўйича Олий Мажлис Қонунчилик палатаси депутатлигига кўрсатилган жами 375 нафар номзод, ягона сайлов округи бўйича Олий Мажлис Қонунчилик палатаси депутатлигига кўрсатилган жами 500 нафар депутатликка номзодларнинг партия рўйхати ва уларга оид бошқа маълумотлар “E-saylov” ахборот тизими орқали Комиссияга тақдим этилди. Ўз навбатида ушбу депутатликка номзодларни рўйхатга олиш ҳақидаги Комиссия қарорлари ҳам мазкур ахборот тизими орқали қабул қилиниб, автоматик тарзда сиёсий партияларга тақдим этилди.

Барча жараёнлар тизим орқали амалга оширилиши натижасида “E- saylov” ахборот тизимида жуда катта маълумотлар базаси шаклланди. Хусусан, 128 000 нафар сайлов комиссиялари аъзолари, сиёсий партияларнинг мингдан ортиқ ваколатли вакиллари, 30 000 нафар депутатликка номзодлар, 2 300 нафардан ортиқ номзодларнинг ишончли вакиллари, 65 000 нафар маҳаллий кузатувчилар, 2 000 нафардан ортиқ маҳаллий ва хорижий оммавий ахборот воситаларининг вакиллари, хорижий ва халқаро кузатувчилар, жами 230 000 нафарга яқин сайлов жараёнининг иштирокчилари тўғрисида Big Data шаклланди.

Ахборот тизимидан 32 минг нафар сайлов жараёни иштирокчилари профессионал тарзда фойдаланишди. Фойдаланувчилар билан 40 турдаги
SMS-хабарномалар орқали мулоқот ўрнатилди. Шу билан бирга, “E-saylov” интерактив порталида сайловларнинг очиқлигини таъминлаш ва аҳолини сайловга оид маълумотлар билан таъминлаш бўйича бир қатор қулайлик яратилди.

Шу билан бирга, “E-saylov” интерактив порталида сайловларнинг очиқлигини таъминлаш ва аҳолини сайловга оид маълумотлар билан таъминлаш бўйича бир қатор қулайлик яратилди.

Жумладан, сайловчилар сони, сайлов округлари сони, Олий Мажлис Қонунчилик палатаси сайлов бўйича бир мандатли сайлов округлари чегаралари, барча депутатликка номзодлар тўғрисидаги маълумотлар, Қонунчилик палатасига депутатликка номзодларнинг таржимаи ҳоли ва дастури тўғрисидаги маълумотлар барча танишиб чиқиши учун жойлаштирилди.

Бундан ташқари, Олий Мажлис Қонунчилик палатаси ва маҳаллий Кенгашлар депутатлари сайловида сайловчиларга янада қулайликлар яратиш мақсадида мамлакатимиз тарихида илк маротаба Тошкент шаҳридаги айрим сайлов участкаларида сайлов куни электрон овоз беришни ташкил этиш ва ўтказиш тажриба-синов тариқасида жорий этилди.

Электрон овоз бериш ускуналари овоз бериш ва сайлов натижаларини тезкор аниқлаш, овоз бериш жараёнларининг қонунийлигини таъминлаш, сайлов комиссияларининг иш ҳажмини мақбуллаштиришга хизмат қилди.

**III. Сайлов қонунчилигига киритилган ўзгартириш ва қўшимчалар** **мазмун-моҳиятини, шу жумладан аралаш сайлов тизимининг ўзига хос хусусиятларини сайлов жараёни иштирокчиларига тушунтириш, сайловчиларнинг электорал маданиятини ошириш ва уларнинг сайлов жараёнларида фаол иштирокини таъминлаш йўналишида:**

Сайлов қонунчилигига киритилган ўзгариш ва қўшимчалар ҳамда аралаш сайлов тизимининг мазмун-моҳиятини жамоатчиликка етказиш мақсадида ишлаб чиқилган махсус режаларга асосан Комиссия аъзолари томонидан ҳамкор ташкилотлар билан биргаликда жами 47 мингдан ортиқ тарғибот тадбирлари ўтказилди. Комиссиянинг ижтимоий тармоқлардаги саҳифаларида 10 дан ортиқ инфографик маълумотлар ва видеороликлар жойлаштирилди. Сайлов қонунчилигидаги ўзгаришлар тарғиботига бағишланган мақолалар, маърузалар тақдимоти ҳамда тарқатма материаллар тайёрланди.

Комиссия аъзолари томонидан ҳудудларда бир гуруҳ маҳалла фаоллари ҳамда талаба ёшлар билан очиқ мулоқотлар ўтказилди. Учрашувлар давомида Комиссия аъзолари томонидан Олий Мажлис Қонунчилик палатаси ҳамда маҳаллий Кенгашлар депутатлари сайловининг ўзига хос хусусиятлари, хусусан, аралаш сайлов тизимининг афзалликлари, сайлов қонунчилигига киритилган ўзгартириш ва қўшимчалар, сайлов жараёнларида ўзини ўзи бошқариш органларидан иштирок этувчи кузатувчиларнинг ҳуқуқ ва мажбуриятлари, сайлов тизимида амалга оширилган кенг кўламли ислоҳотларнинг мазмун-моҳияти батафсил тушунтирилди.

“Сайлов ва ёшлар” мавзусида 400 дан ортиқ ҳуқуқий тарғибот тадбирлари ўтказилиб, тадбир орқали 1,5 млн нафар ёшлар қамраб олинди.

Сайловларни ташкил этиш ва уни ўтказиш даврида аҳоли кенг қатламига сайлов қонунчилигининг мазмун-моҳиятини етказиш, ҳуқуқий ахборотни тарқатиш ва ундан фойдаланишни таъминлаш мақсадида Комиссиянинг 2024 йил 2 июлда “Аҳолига сайлов қонунчилигининг мазмун-моҳиятини етказиш бўйича тарғибот тадбирларини ташкил этиш ва ўтказиш тўғрисида”ги қарори қабул қилинди. Қарор билан тарғибот тадбирларини юқори савияда, янгиланган сайлов нормалари асосида ўтказиш юзасидан аниқ чора-тадбирлар белгиланди. Ушбу қарор ижроси юзасидан “Менинг танловим-обод ватаним” шиори остида аҳолининг сайлов қонунчилигига оид ҳуқуқий саводхонлигини ошириш борасида адлия органлари томонидан жойларда ташкил қилинган тадбирларда фойдаланиш учун ҳуқуқий тарғибот материаллари тўпламлари (тақдимот, инфографика, видеоролик, буклет) тайёрланиб манзилли етказилди.

Сайловчиларнинг ҳуқуқий саводхонлигини ошириш мақсадида Комиссиянинг расмий веб-сайтига жами 11 758 та ахборот, сайловга оид видео дарслар бўлимига 11 та видеодарс, шунингдек, “Сайлов-2024” рукнига сайловга доир 1 400 та маълумотлар жойлаштирилди. Ҳудудий сайлов комиссияларининг расмий веб-сайтларига 1 207 та сайлов қонунчилиги тарғиботига оид маълумот жойлаштирилди. Фуқароларнинг мобиль телефонларига муддатидан олдин овоз бериш вақтини ҳамда сайлов кунини эслатувчи СМС хабарлари юборилди.

Шунингдек, сайлов кампаниясининг муҳим жиҳатларига бағишланган ҳамда сайловчиларни сайловга жалб қилишга доир маҳаллий телеканалларда 17 544 та, радиоканалларда 6 990 та, босма нашрларда 689 та, веб-сайтларда 1 271 та, телеграм каналларда 10 634 та ҳамда бошқа ижтимоий тармоқларда 4 593 та ахборот ва маълумотлар эълон қилинди.

Сайлов жараёнларида ногиронлиги бўлган шахсларга ўз сайлов ҳуқуқларидан тўсқинликсиз фойдаланишлари учун зарур шарт-шароитлар яратиш ҳамда уларнинг сайлов қонунчилиги бўйича ҳуқуқий билимларини ошириш мақсадида Комиссия томонидан 2024 йил 8 октябрда “Ўзбекистон Республикаси Олий Мажлиси Қонунчилик палатаси ва маҳаллий Кенгашлар депутатлари сайловида ногиронлиги бўлган шахсларнинг сайлов ҳуқуқларини таъминлашга доир қўшимча чора-тадбирлар тўғрисида”ги 1395-сонли қарор қабул қилинди.

Бундан ташқари, Ўзбекистон Республикаси Президенти ҳузуридаги Ижтимоий ҳимоя миллий агентлиги билан ҳамкорликда имконияти чекланган шахсларнинг овоз беришини ташкил қилиш мақсадида кенг кўламли ишлар амалга оширилди. Жумладан, 831 738 нафар 18 ёшдан катта ёшдаги ногиронлиги бўлган шахслар сайловчилар рўйхатига киритилди. Улар орасидан жами 105 404 нафари сайлов жараёнида яқиндан кўмак беришга муҳтожлиги аниқланди. Ўзгалар парваришига муҳтож бўлган шахсларга қарийб 16 минг нафар волонтёрлар бириктирилди. Барча сайлов участкаларига Брайль алифбоси асосида тайёрланган трафаретлар етказилди.

**IV. Сайлов комиссиялари фаолиятининг моддий-техник таъминотини яхшилаш, уларнинг фаолиятини молиялаштириш самарадорлигини ошириш йўналишида:**

Сайловлар жараёнида барча даражалардаги сайлов комиссияларининг фаолияти узлуксизлигини таъминлаш ҳамда улар фаолиятини молиялаштириш самарадорлигини ошириш мақсадида кундалик мулоқот ва моддий-молиявий аҳволини ўрганиб бориш мониторинги йўлга қўйилди.

Иқтисодиёт ва молия вазирлиги билан ҳамкорликда Ўзбекистон Республикаси Олий Мажлиси ва маҳаллий Кенгашлар депутатлари сайловига тайёргарлик кўриш ва уни ўтказиш билан боғлиқ барча молиявий масалалар инобатга олинган ҳолда харажатлар сметаси ишлаб чиқилди ва ижрога қаратилди.

Ўзбекистон Республикаси Олий Мажлиси Қонунчилик палатаси ва маҳаллий Кенгашлар депутатлари сайловига тайёргарлик кўриш ва уни ўтказишни ташкил этиш мақсадида ҳудудий, округ, туман (шаҳар) ҳамда участка сайлов комиссиялари тузилганлиги сабабли уларнинг самарали фаолият юритиши учун барча талабларга жавоб берадиган бинолар ажратилди ҳамда комиссия аъзолари моддий-техник жиҳозлар билан таъминланди.

Сайлов комиссиялари фаолиятининг моддий-техник таъминотини яхшилаш мақсадида янги намунадаги сайловга оид маълумотлар стенди, сайловчилар рўйхати учун махсус стенд, овоз бериш қутилари тайёрланиб, марказлашган ҳолда ҳудудларга юборилди. Хусусан, тасдиқланган жадвал асосида ҳудудларга қўшимча сайлов жиҳозлари, яъни 246 дона стационар овоз бериш қутиси, 320 дона кўчма овоз бериш қутиси, 977 дона яширин овоз бериш кабинаси, 11 028 дона сайловга оид маълумотлар стенди, 11 028 дона сайловчилар рўйхати учун махсус стенд, шунингдек канцелярия моллари босқичма-босқич ўз вақтида етказиб берилди.

**V. Сайлов комиссиялари аъзолари ва сайлов жараёни бошқа ташкилотчиларининг билим ва малакасини ошириш йўналишида:**

Сайлов комиссиялари аъзолари ва сайлов жараёни бошқа иштирокчиларининг миллий сайлов қонунчилиги ва амалиёти ҳамда халқаро сайловга оид стандартлар бўйича билим ва амалий кўникмаларини мустаҳкамлаш Комиссиянинг 2024 йил 27 майдаги қарори билан Сайлов комиссиялари аъзоларининг малакасини оширишни ташкил этиш концепцияси тасдиқланди.

Концепцияга мувофиқ, ўқув-амалиёт машғулотларини ташкил этиш ва ўтказишни мувофиқлаштириш бўйича Ўзбекистон Республикаси Президенти ҳузуридаги Давлат бошқарув академиясида – республика ишчи гуруҳи, Қорақалпоғистон Республикаси, вилоятлар ва Тошкент шаҳрида – ҳудудий ишчи гуруҳлари, туман (шаҳар)ларда – туман (шаҳар) ишчи гуруҳлари тузилди.

Ўзбекистоннинг нуфузли олий таълим ташкилотларидан 10 нафар юқори малакали экспертлар таркиби шакллантирилди. Улар билан ҳамкорликда ўқув-амалиёт машғулотларининг ўқув дастурлари ҳамда ўқув-услубий материаллари тайёрланди.

Олий таълим ташкилотларининг профессор-ўқитувчилари орасидан
104 нафар республика тренерлари ҳамда туман, шаҳарлардаги илмий-педагогик ва амалий тажрибага эга мутахассислардан иборат 944 нафар ҳудудий тренерлар таркиби шакллантирилди.

Олий таълим, фан ва инновациялар вазирлиги ҳузуридаги Бош илмий-методик марказ негизида махсус таълим платформаси яратилди, тайёрланган ўқув дастурлари ва ўқув-услубий материаллари ушбу платформага жойлаштирилди.

Сайлов қонунчилиги ва амалиёти бўйича ўқув-услубий қўлланма (ўзбек, қорақалпоқ ва рус тилларида), сайлов комиссиялари аъзолари сайлов жараёнларида фойдаланишлари учун амалий қўлланма, ҳар бир участка сайлов комиссияси аъзосининг овоз бериш кунидаги вазифаларига бағишланган эслатмалар (ўзбек, қорақалпоқ тилларида, кирилл ва лотин алифбосида) тайёрланиб, комиссия аъзоларига етказиб берилди.

Сайлов ташкилотчиларининг малакасини ошириш мақсадида каскад усулида уч босқичли ўқув-амалиёт машғулотлари ташкил этилди. Натижада 120 мингдан ортиқ сайлов комиссия аъзолари, тренерлар ва операторлар сайлов қонунчилиги ҳамда “Е-saylov” ахборот тизимидан, СЖБАТ ва СЯЭРдан фойдаланиш бўйича ўқитилди.

Сайлов комиссиялари аъзоларининг назарий ва амалий билимини доимий асосда мустаҳкамлаб бориш мақсадида “Saylov” мобиль иловаси яратилди. Иловага сайлов қонунчилигига ҳамда ўқув-амалиёт машғулотларига оид ўзбек (лотин ва кирилл алифбосида), қорақалпоқ ва рус тилларида тайёрланган барча ўқув-услубий материаллар, шунингдек, сайлов жараёнига оид тўртта видео-роликлар ҳамда ўқув-амалиёт машғулотлари ўқув дастурига киритилган ҳар бир мавзу бўйича еттита видео-дарслар жойлаштирилди.

Давлат бошқаруви академиясида махсус ситуацион марказ ташкил этилиб, ўқув-амалиёт машғулотлари ўтказиладиган барча аудиториялар реал вақт режимида кузатув камералари орқали доимий назорат қилиниб, аниқланган камчиликларни зудлик билан бартараф этиш чоралари кўриб борилди.

**VI. Халқаро ташкилотлар ва хорижий давлатлар сайлов органлари билан ҳамкорликни кенгайтириш йўналишида:**

Янгиланган сайлов қонунчилиги бўйича ўтказилган 2024 йилги давлат вакиллик органлари сайловларига хорижий давлатлар ва халқаро ташкилотларнинг қизиқиши ниҳоятда юқори бўлди. Парламент сайловида жами **851 нафар** хорижий (халқаро) кузатувчи, жумладан **ўн учта** нуфузли халқаро ташкилотлардан, хусусан Европада Хавфсизлик Ҳамкорлик Ташкилотнинг Парламент Ассамблеяси ва Демократик институтлар ва инсон ҳуқуқлари бўйича бюроси, Шанхай Ҳамкорлик Ташкилоти, Туркий Давлатлар Ташкилоти, Туркий Давлатлар Парламент Ассамблеяси, Мустақил Давлатлар Ҳамдўстлиги ва МДҲ Парламентлараро Ассамблеяси, Ислом Ҳамкорлик Ташкилоти ҳамда бошқа халқаро тузилмалардан **жами 560 нафар**, хорижий давлатлар **24 та** сайлов органларидан **46 нафар**, дунёнинг **43 та давлатидан** **245** **нафар** хорижий (халқаро) кузатувчи аккредитациядан ўтказилди.

Хорижий давлатлар сайлов органлари таклифига кўра Марказий сайлов комиссияси аъзолари ва Котибият ходимларининг сайлов ва референдумларни кузатиш ва мониторинг қилишда иштироки таъминланди. Жумладан улар Озарбайжон ва Грузия Республикаларидаги парламент сайловларида, АҚШдаги президент сайловларида, Қозоғистон Республикасидаги референдум жараёнларида, Молдова Республикасидаги президент сайловлари ва референдум жараёнларида, Қирғизистон ва Индонезия Республикаларидаги маҳаллий сайловларда иштирок этдилар.

2024 йил 1 октябрь куни Варшава (Польша) шаҳрида бўлиб ўтган ЕХҲТ Инсоний ўлчовлар форуми доирасида Комиссия раисининг ўринбосари “Демократик институтлар” мавзусидаги иккинчи пленар сессияда тақдимот билан иштирок этди.

2024 йил 24 октябрь куни Марказий сайлов комиссияси ҳамда Ҳиндистон сайлов комиссияси ўртасида сайловлар соҳасида ҳамкорлик тўғрисида Англашув меморандуми имзоланди. Мазкур меморандум икки давлат сайлов органлари ўртасидаги ўзаро ҳамкорликни янада мустаҳкамлаш, сайлов жараёнларини ташкил этишда илғор тажрибалар ва инновацион ёндашувларни ўрганиш ҳамда татбиқ этишга қаратилди. Ушбу ҳамкорлик доирасида сайлов қонунчилиги, ахборот технологиялари, сайловга тайёргарлик кўриш ва уни ўтказиш бўйича тажриба алмашиш мақсадлари белгиланди.

Бундан ташқари Комиссия раҳбарияти ва аъзолари Санкт-Петербург шаҳрида (Россия) бўлиб ўтган халқаро илмий-амалий конференцияда Ўзбекистон сайлов тизимига оид тақдимот ва маъруза билан қатнашди.

**VII. Сайлов жараёнларининг очиқлиги ва шаффофлигини таъминлаш, жамоатчилик билан алоқаларни ривожлантириш йўналишида:**

Комиссия ва барча даражадаги сайлов комиссиялари иши очиқлик, ошкоралик ва шаффофлик тамойилларига биноан ташкил этилди.

Комиссиянинг барча мажлислари ижтимоий тармоқлар орқали сурдо таржимаси билан жонли эфирга узатиб борилди. Шунингдек, мажлис тафсилотлари Миллий телерадиокомпания, қатор теле ва радиоканаллар орқали репортаж шаклида ёритилди ҳамда Комиссиянинг веб-сайти ва ижтимоий тармоқлардаги саҳифаларида шу куннинг ўзидаёқ ахборот сифатида жойлаштирилди.

Марказий сайлов комиссияси ҳузурида Матбуот маркази фаолияти йўлга қўйилди. Барча вилоятларда Матбуот марказининг ҳудудий бўлинмалари ҳам ташкил этилди.

Сайлов кампанияси даврида Комиссиянинг Матбуот маркази ва унинг вилоятлардаги филиалларида сайлов жараёнининг барча иштирокчилари учун медиа-майдон яратилди. Уларда юзлаб матбуот анжуманлари, семинарлар, брифинглар, интервьюлар, учрашувлар ўтказилди.

Сайлов куни Марказий сайлов комиссияси, Олий суди, Бош прокуратураси, Ташқи ишлар, Ички ишлар вазирлиги ва бошқа ташкилотлар томонидан брифинг ва матбуот анжуманлари ташкил этилди, шунингдек хорижий ва халқаро кузатувчиларнинг сайлов бўйича фикрлари бериб борилди.

Сиёсий партиялардан 55 минг нафар, фуқароларнинг ўзини ўзи бошқариш органларидан 10 минг нафардан ортиқ кузатувчи сайловни кузатиб борди. Маҳаллий ва хорижий оммавий ахборот воситаларининг жами 1 068 нафар вакили аккредитациядан ўтказилди.

Комиссиянинг қарори билан давлат марказий ва ҳудудий телерадиоканаллари ҳамда газеталарида депутатликка номзодлар ва сиёсий партиялар учун сайловолди ташвиқоти даврида бепул эфир вақти ҳажми ҳамда нашр майдони ҳажми ажратилди.

Комиссиянинг Матбуот марказида Ўзбекистон ҳудудида яшовчи аҳоли учун бепул 12-00 қисқа рақамли ва хорижда истиқомат қилувчи фуқаролар учун 55-500-12-00 рақамли тезкор ахборот бериш маркази ташкил этилди.

Комиссия томонидан жисмоний ва юридик шахсларнинг 416 та мурожаатлари “Жисмоний ва юридик шахсларнинг мурожаатлари тўғрисида”ги Қонунга мувофиқ кўриб чиқилиши таъминланди. Ҳисобот даврида бирорта ҳам мурожаат рад этилмади.